Villum Christensen (LA), 2008-11-14:
I Liberal Alliance ser vi forslaget som et skridt i den rigtige retning, og vi får fastlagt vigtige incitamenter for opfyldelsen af de centrale mål.
Det er bestemt også prisværdigt, at vi får det samlet i en mere overskuelig lovgivning, men med de 104 sider kan vi nok ikke påstå, at det er blevet enkelt.
Liberal Alliance er enig i, at klimapolitikken er alvorlig og kræver et betydeligt politisk lederskab og et betydeligt politisk mod, og det synes vi vi har set her.
Vi har set et mod til at sige, at samfundsøkonomien ikke står i kontrast til en miljørigtig adfærd, men kan være en forudsætning for en langsigtet økonomisk vækst.
Det Internationale Energiagentur efterlyser en revolution; man foreslår en reform, der skal gøre målene tydelige for alle, og hvor markedskræfterne i videst mulig omfang skal være den drivende faktor.
Skal borgerne være i stand til at agere på markedet, kræver det imidlertid, at vi tilrettelægger vores afgiftsstruktur og tilskudsstruktur, hvis man kan kalde det sådan, så de er overskuelige og til at forstå.
Og her har jeg taget mine briller med, for jeg vil gerne have lov til at læse lidt op af elforsyningsloven.
Under afsnittet, som hedder pristillæg m.v. til vindmøller, kan man læse i § 56, stk. 4, at der »ydes en godtgørelse på 2,3 øre pr. kWh for balanceringsomkostninger til elektricitet fra vindmøller omfattet af stk. 1. …
« Går vi op i stk. 1, kan vi læse, at det drejer sig om elektricitet produceret på vindmøller nettilsluttet den 21. februar 2008 eller senere, dog bortset fra vindmøller, som er tilsluttet egen forbrugsinstallation, som nævnt i § 56 b, og havvindmøller, som nævnt i § 56 e.
Fortsætter vi i § 56 a - og det er så spørgsmålet om, hvorvidt nettilslutningen er foregået på et andet tidspunkt, nemlig den 31. december 2002 - kan man læse i stk. 4: »Hvis den i stk. 3 nævnte mængde elektricitet er leveret inden 10 år fra nettilslutningen, ydes der et pristillæg for den fortsatte elproduktion i 10 år fra nettilslutningen.
Pristillægget fastsættes således, at dette og den efter § 59, stk. 2, nr. 1, fastsatte markedspris tilsammen udgør 43 øre pr. kWh.«
Nævnte stk. 3 er en masse gradueringer, hvor vindmøllestørrelser ydes pristillæg for forskellige fuldlasttimer, altså en længere tabel, som man henviser til.
Til sidst står der i stk. 5, som kommer nedenunder, at hvis hele denne mængde elektricitet, som er nævnt i stk. 3, altså det her med de graduerede satser, ikke er leveret inden 10 år fra vindmøllens nettilslutning, ydes der et pristillæg for den resterende del af den nævnte elproduktion.
Pristillægget udgør nu 27 øre pr. kWh og fastsættes således, at denne og den til § 59, stk. 2, nr. 1, fastsatte markedspris tilsammen ikke overstiger 60 øre pr. kWh.
Se, så ved man det.
Vi tror meget på, at markedskræfterne er afgørende.
De har vist sig dynamiske og effektfulde, men for at de skal virke, skal markedet jo kunne kommunikere.
Vi har set i forbindelse med den høje prisstigning på olie først på året, at vi lynhurtigt fra den ene dag til den anden ikke kunne sælge en firehjulstrækker, og at små miljørigtige biler faktisk blev in på en nat, altså en fantastisk effektfuld virkning.
Borgerne vil gerne reagere efter markedet, er jeg overbevist om, hvis vi herinde kan tilrettelægge enkle og overskuelige incitamenter til at fremme en miljørigtig adfærd.
Fantastisk mange hensyn krydser hinanden i disse spørgsmål, men det skal tegne sig overskueligt for såvel producenten som for forbrugeren.
Det har vi givet udtryk for over for skatteministeren.
Det bør vel egentlig være en selvstændig målsætning, at hvis det her skal lykkes, skal det være overskueligt.
Vi ved i øvrigt, at rigtig mange vil kigge på Danmark, når klimakonferencen løber af stablen til næste år.
Lad det være en ambition, at vi også på en let og pædagogisk måde vil være i stand til at forklare, hvad det egentlig er, vi gør her i Danmark.
Liberal Alliance støtter lovforslaget og et højt ambitionsniveau på klimaområdet med den lille vigtige tilføjelse: Keep it simple.